b'\n_START_ARTICLE_\nBild\n_START_PARAGRAPH_\nBild eller Bildzeitung, der tidligere var avisens officielle navn, er en tysk tabloidavis. Med et oplag p\xc3\xa5 3,9 millioner dagligt og 12,1 mio. daglige l\xc3\xa6sere er det den st\xc3\xb8rste avis i Europa. Bild er en af de internationalt mest kendte tabloidaviser, og emner som sex, kriminalitet og krig spiller en stor rolle sammen med underholdningsstof og sport._NEWLINE_Avisen udkom f\xc3\xb8rste gang i 1952 og udgives af Axel Springer AG. Bild havde fra begyndelsen en konservativ og st\xc3\xa6rk antikommunistisk grundholdning. Et af avisens forbilleder var engelske Daily Mirror._NEWLINE_Oplaget var i 1980\'erne p\xc3\xa5 omkring 5 mio. I 2002 r\xc3\xb8g det ned under 4 mio., for s\xc3\xa5 i slutningen af 2005 at ende p\xc3\xa5 3,8 mio. eksemplarer. Det g\xc3\xb8r avisen til Europas bedst s\xc3\xa6lgende avis. Bild-Zeitung har et stort oplag udenfor Tyskland \xe2\x80\x93 blandt andet kan avisen i sommerhalv\xc3\xa5ret f\xc3\xa5s i mange kiosker i Jylland.\n_START_SECTION_\nAvisens holdning\n_START_PARAGRAPH_\nAvisen er en v\xc3\xa6sentligt opinionsdanner i Tyskland og er kendt for sin kontroversielle brutale stil, der bl.a. rettes mod den politiske venstrefl\xc3\xb8j. Da Tyskland var delt, var avisen s\xc3\xa5ledes kendt for altid at markere sin holdning om DDR ved at skrive det i citationstegn ("DDR")._NEWLINE_Under kampagnen mod studenteropr\xc3\xb8rene og venstreekstremisterne i 1968 samt i 1970\'erne, spillede avisen en stor rolle, hvilket forfatteren Heinrich B\xc3\xb6ll skriver om i romanen Katharina Blums tabte \xc3\xa6re. Avisen er ofte blevet kritiseret for de metoder, den bruger i jagten p\xc3\xa5 nyheder, bl.a. i den tidligere Bild-journalist G\xc3\xbcnter Wallraffs reportageb\xc3\xb8ger._NEWLINE_Efter Berlinmurens fald og enden p\xc3\xa5 den kolde krig, synes avisens holdning at have rykket mere mod midten. Trods den generelle st\xc3\xb8tte til CDU og s\xc3\xa6rligt tidligere kansler Helmut Kohl, er dens \xe2\x80\x93 dog stadig populistiske \xe2\x80\x93 tone, mindre skarp end den var for 30 \xc3\xa5r siden. Den traditionelt mindre konservative s\xc3\xb8ndagsudgave Bild am Sonntag st\xc3\xb8ttede s\xc3\xa5gar Gerhard Schr\xc3\xb6der under valget til forbundsdagen 1998.'